En landmand på Lundbyvej i Snedsted var ved 12.30-tiden ved at pumpe gylle fra en stald og over i en gylletank. Men en pumpe slog ikke fra, da gylletanken var ved at være fyldt, så cirka 5000 liter gylle løb i stedet ud på gårdspladsen. Nordjyllands Beredskab blev tilkaldt, og ifølge indsatsleder Mogens Hansen var landmanden og hans medarbejdere hurtige til at få begrænset udslippet. - Gyllen var løbet fra gårdspladsen og ud i nogle nogle dræn, og der var risiko for, at gyllen ville fortsætte til en lille sø og derfra videre ud i en å for at ende i en større sø, siger Mogens Hansen. - Godt gået Men det lykkedes landmanden at få inddæmmet gyllen, og der var rekvireret en slamsuger, som var begyndt at suge gyllen op. - De handlede virkelig hurtigt og fik forhindret et større udslip, så det var godt gået, siger Mogens Hansen. Nordjyllands Beredskabsstation i Thisted havde syv mand på opgaven med gyllen, og klokken 14.30 var de færdige med at arbejde på adressen.

Opsummering:
Hurtig indsats forhindrede, at flere tusind liter gylle løb ud i naturen ved Snedsted.